Flere kommunikationseksperter vurderer, at David Nielsen får svært ved at finde sig et nyt job i SAS Ligaen, hvis han og OB vælger at gå hver til sit.

- Topklubberne vil ikke røre ham med en ildtang, siger Reinholdt Schultz, der er direktør i GCI Mannov, til B.T. Også journalist og tidligere Sønderjyske-træner Morten Bruun mener, at det vil blive vanskeligt for angriberen at få job i en fodboldklub herhjemme ovenpå udgivelsen af selvbiografien, der blandt andet beskriver, hvordan David Nielsen ville tabe en kamp med vilje. - Han har brændt sine broer i Danmark, men om situationen er den samme i Norge, ved jeg ikke, siger Bruun til B.T.